D มั่นใจรายได้ปี 62 แตะระดับ 1 พันลบ.ทุบสถิตินิวไฮ รับแผนซื้อกิจการ 3 คลินิก
D มั่นใจรายได้ปี 62 แตะระดับ 1 พันลบ.ทุบสถิตินิวไฮ รับแผนซื้อกิจการ 3 คลินิก 
5 พ.ย. 2561

ทพ.พรศักดิ์ ตันตาปกุล ประธานเจ้าหน้าที่บริหาร บริษัท เดนทัล คอร์ปอเรชั่น จำกัด (มหาชน) หรือ D เปิดเผยว่า บริษัทมั่นใจว่าแนวโน้มรายได้ในปี 2562 จะแตะที่ระดับ 1,000 ล้านบาท และกำไรทำสถิติสูงสุดใหม่ ตามแผนงานที่วางไว้ หลังจากในช่วงที่ผ่านมาได้เข้าซื้อกิจการ 3 คลินิกทันตกรรม และเข้าซื้อกิจการธุรกิจจำหน่ายอุปกรณ์ทางด้านทันตกรรม ขณะที่การเพิ่มทุนใหม่ที่จะมีขึ้นหลังจากนี้ จะช่วยเป็นการช่วยเตรียมความพร้อมด้านแหล่งของเงินทุน รองรับการขยายธุรกิจของบริษัทในอนาคต
โดยที่ประชุมที่ประชุมวิสามัญผู้ถือหุ้นเมื่อวันที่ 4 พ.ย.61 อนุมัติเพิ่มทุนจดทะเบียนจากเดิม 100 ล้านบาท เป็น 110 ล้านบาท ด้วยการออกหุ้นเพิ่มทุน จำนวน 20 ล้านหุ้น มูลค่าที่ตราไว้ (พาร์) หุ้นละ 0.50 บาท เพื่อจัดสรรให้แก่บุคคลในวงจำกัด (PP) ซึ่งบริษัทจะพิจารณาคัดเลือกนักลงทุนในประเภทต่าง ๆ ซึ่งรวมถึงนักลงทุนทางการเงิน (Financial Investors) และนักลงทุนเชิงกลยุทธ์ (Strategic Investors) เนื่องจากนักลงทุนทั้ง 2 ประเภทดังกล่าวมีประสบการณ์ในการลงทุนอย่างมาก และได้มีการศึกษาทำความเข้าใจในธุรกิจก่อนการตัดสินใจลงทุน
สำหรับเงินที่ได้จากการเพิ่มทุนในครั้งนี้ บริษัทจะนำเงินที่ได้ไปใช้ชำระคืนเงินกู้ยืมให้กับสถาบันการเงิน ชำระคืนภาระหนี้อื่นที่อาจมีขึ้นในอนาคต คิดเป็น 60-90% ใช้เป็นแหล่งเงินทุนสำหรับลงทุนในโรงพยาบาลทันตกรรม และแผนการลงทุนอื่นในอนาคต รวมถึงใช้เป็นเงินทุนหมุนเวียนในการดำเนินงานของบริษัทฯคิดเป็น 10-40%
ทั้งนี้ ช่วงไตรมาส 1/61 บริษัทได้เซ็นสัญญาซื้อคลินิกทันตกรรมจำนวน 3 แห่ง คิดเป็นมูลค่าลงทุนประมาณ 32 ล้านบาท ซึ่งบันทึกรายได้เข้ามาทันทีตั้งแต่ 1 มี.ค.61 และในไตรมาส 3/61 ได้เข้าซื้อและรับโอนกิจการบริษัท เด็นตัล วิชั่น จำกัด (DV) มูลค่า 250 ล้านบาท ซึ่งดำเนินธุรกิจจำหน่ายอุปกรณ์ทางด้านทันตกรรม เรียบร้อยแล้ว ซึ่งประกอบด้วยสิทธิในการเป็นตัวแทนจำหน่ายอุปกรณ์ทางด้านทันตกรรม ในประเทศไทย เช่น IVOCLAR VIVADENT (แบรนด์สินค้าเกี่ยวกับวัสดุทำโครงฟัน,เครื่องเผา) KAVO (แบรนด์สินค้า เก้าอี้ทันตกรรม) JOTA (แบรนด์สินค้า หัวเบอร์กรอฟัน) VOCA (แบรนด์สินค้า วัสดุอุดฟัน) และ AMANN GIRRBACH (แบรนด์สินค้าวัสดุและเครื่องทำโครงฟันปลอม) เป็นต้น
 
 